**קטינים במשפט הפלילי**

קטין הוא מי שלא מלאו לו 18 שנה.

החוק קובע כי מי שלא מלאו לו 12 שנה אינו בר אחריות פלילית ולכן, לא ניתן להעמידו לדין פלילי.

מגיל 12 ועד גיל 18 הקטין הוא בר אחריות פלילית, אך חוקים מיוחדים ובתי משפט מיוחדים נועדו להגן עליו.

מטרתם העיקרית של חוקי הנוער היא טיפול בנער העבריין וניסיון לשקמו.

היחס המיוחד שמקבל קטין עבריין בא לידי ביטוי בכל מיני אופנים, לדוגמא:

1. המשטרה שולחת רק אנשים שהוכשרו לכך במיוחד לעצור ולחקור קטינים (=קציני נוער).
2. נערים נשפטים על ידי שופט נוער בבית משפט לנוער.
3. הדיון במשפטו של קטין נערך ב"דלתיים סגורות" – יש איסור פרסום מוחלט של כל מה שקרה במהלך הדיון. כמו כן אוסר החוק לפרסם כל פרט העלול לזהות את הנאשם הקטין.
4. אם אין לנער סנגור רשאי השופט לסייע לו בחקירת העדים או למנות לו סנגור. גם הוריו של הקטין רשאים לחקור עדים ולהשמיע טענות במקום הקטין או יחד איתו.

בתום המשפט רשאי בית המשפט לנוער לבחור בין כמה אפשרויות:

1. להחליט שהנער זכאי.
2. לקבוע שהנער עבר את העבירה ולהרשיע אותו, ואז לקבוע את עונשו.
3. לקבוע שהנער עבר את העבירה ולא להרשיע אותו, אלא לצוות על דרכי טיפול.

**הכללים לגבי עונשים:**

1. על נער לא יוטל עונש מוות.
2. בדרך כלל לא יינתן לנער מאסר עולם.
3. קטין שלא מלאו לו 14 ביום מתן גזר הדין לא ישלח למאסר.
4. מאסר של קטין יתבצע רק בבית סוהר מיוחד לקטינים.

**דרכי טיפול אפשריות:**

1. הקטין יימסר לטיפולו והשגחתו של אדם שאינו הורה הקטין.
2. הנער יעמוד בפיקוח קצין מבחן.
3. הנער יוחזק במעון נעול או יבקר במעון יומי פתוח.
4. הנער או ההורים יתחייבו על התנהגות טובה בעתיד.
5. הנער או הוריו יחויבו בתשלום קנס או הוצאות המשפט.
6. הנער או הוריו יחויבו בתשלום פיצוי לאדם שניזוק באותה עבירה.